Document ID: /roh_data/filtered/fineweb-2-filterrobots_roh.jsonl.gz/4921

Salvar l’ambient cul traffic public
Il project «Fahrtziel Natur» ha en ils ultims 15 onns gudgnà differents premis ed ha era uschiglio tenor ils iniziants pudì persvader. Perquai èn ins uss era vegnì tar la conclusiun da surpigliar quest'idea per il Grischun. Quai en furma d’ina fasa da test. Per il cas che las experientschas fissan bunas èsi lura l’idea d'engrondir la collavuraziun da parcs cun il traffic public en l’entira Svizra.
6 parcs e 2 firmas da traffic public
Dasper organisaziuns d’ambient collavureschan 6 parcs ( Parc Naziunal Svizzer, Parc Ela, Parc Adula, Parc da Natira Beverin, Biosfera Val Müstair e l’Arena Tectonica Sardona) cun las duas grondas firmas da transport public Viafier Retica e l’Auto da posta.
Ensemen vulan els transportar dapli giasts en las regiuns dals parcs. Quai era a moda ecologica. Per far pli attractiv il traffic public ed ils parcs vul ins porscher differents rabats, pauschalas ed acziuns per ils utilisaders da Fahrtziel Natur.
Viafiers federalas na fa betg part
La pli gronda firma da transport na fa dentant betg part al project. Malgrà ch’ils iniziants han trais giadas empruvà da persvader ils responsabels da las Viafiers federalas n'è ina collavuraziun betg gartegiada. Ils motivs n'enconuschan ils iniziants betg. Era la Viafier retica deplorescha questa decisiun.
I resta la speranza d'era anc persvader cun temp las Viafiers federalas.
Per questa stad vegni a dar in bigliet spezial da RailAway. Uschia pon ils giasts da la Bassa tuttina profitar da custs da viadi pli favuraivels. A lunga vista ston ils responsabels dentant chattar in’autra soluziun - cunzunt sch’ins avess suenter ils trais onns da test da decider da far la collavuraziun sin nivel naziunal. Lura na funcziunass il concept strusch pli senza las Viafiers federalas.
RR actualitad 17:00